
	INDKALDELSE AF FEEDBACK 
MED HENBLIK PÅ EN EVALUERING/KVALITETSKONTROL 

	

	EVALUERINGENS TITEL
	Evaluering af Cosme-programmet

	ANSVARLIGT GD — ANSVARLIG ENHED 
	GROW.A2

	VEJLEDENDE TIDSPLAN 
(PLANLAGT START- OG SLUTDATO)
	2. kvartal 2022-3. kvartal 2023

	YDERLIGERE OPLYSNINGER
	https://ec.europa.eu/growth/smes/cosme_en 

	


	A. Politisk baggrund for evalueringen samt dens formål og rækkevidde

	Politisk baggrund 

	Programmet for virksomheders konkurrenceevne og SMV'er (Cosme) var et program under den flerårige finansielle ramme (FFR) for 2014-20, som finansierer EU's indsats for at gøre virksomhederne mere konkurrencedygtige, med særlig vægt på små og mellemstore virksomheder (SMV'er) som defineret i henstilling 2003/361/EF.
Den byggede på de tidligere FFR-programmer til støtte for SMV'er, navnlig rammeprogrammet for konkurrenceevne og innovation 2007-13, som sikrede kontinuiteten i visse vigtige foranstaltninger: de finansielle instrumenter (faciliteten for hurtigtvoksende og innovative SMV'er (GIF) og SMV-garantifaciliteten (SMEG)) og Enterprise Europe-netværket (EEN) samt Erasmus for unge iværksættere (EYE). 
Med et budget på 2,3 mia. EUR for 2014-20 støttede Cosme etablering af og vækst i virksomheder og bidrog til Kommissionens prioritet om at skabe mere vækst og beskæftigelse og udfylde investeringskløften i EU. Fremme af vækst og beskæftigelse og stimulering af investeringer var Kommissionens vigtigste politiske prioriteter i perioden 2014-19. Disse er stadig fast integreret i Kommissionens politiske dagsorden som en del af hovedmålet "en økonomi, der tjener alle", som især henviser til investeringer, vækst og kvalitetsjob blandt små virksomheder.
En række Cosme-foranstaltninger og -projekter vedrørende budgettet for 2019 og 2020 blev hårdt ramt af covid-19-krisen, og der blev indrømmet kontraktforlængelser for at give tilstrækkelig tid til at nå målene. Som følge heraf vil nogle Cosme-projekter være i gang indtil 2024.

	Formål og rækkevidde 

	Formålet med den endelige evaluering som defineret i retsgrundlaget for COSME-programmet, forordning (EU) nr. 1287/2013, er at rapportere om foranstaltningernes langsigtede virkning og bæredygtighed. Resultaterne af denne evaluering vil også blive taget i betragtning i forbindelse med udformningen af fremtidige politiske tiltag for SMV'er og med henblik på at forbedre indsatsen under de programmer, der har efterfulgt Cosme-programmet i den finansielle periode 2021-27 (InvestEU[footnoteRef:2] for de finansielle instrumenter og SMV-søjlen i programmet for det indre marked[footnoteRef:3] for andre foranstaltninger). [2:  http://data.europa.eu/eli/reg/2021/523/oj]  [3:  http://data.europa.eu/eli/reg/2021/690/oj] 

Evalueringen vil vurdere virkningsfuldheden af de foranstaltninger, der finansieres eller medfinansieres af Cosme, deres interne sammenhæng og deres sammenhæng med andre politikker og programmer, deres relevans og EU-merværdi (merværdi i forhold til, hvad EU-landene ellers ville have skabt alene). Den vil også tage hensyn til de langsigtede virkninger og konsekvenser for støttemodtagere og interessenter.

Den vil navnlig analysere:
· hvor effektive Cosme-foranstaltningerne var med hensyn til at nå de specifikke mål
· om de specifikke Cosme-mål blev nået med rimelige omkostninger og ikke skabte unødvendige byrder og kompleksitet
· om der er problemer med hensyn til intern sammenhæng eller sammenhæng med andre politikker og programmer
· om Cosme-foranstaltningerne var relevante for de behov og politiske prioriteter, der blev fastlagt ved programmets start, og om de er relevante for de aktuelle behov og politiske prioriteter
· hvad EU-merværdien er
· de langsigtede virkninger og konsekvenser for støttemodtagere og interessenter (og de foranstaltninger, der er truffet for at sikre, at foranstaltningerne har langtidsholdbare virkninger).

Evalueringen vil omfatte alle de foranstaltninger, der er gennemført for at nå de 4 specifikke målsætninger i Cosme-forordningen:
1. at forbedre adgangen til finansiering
2. at forbedre SMV'ers adgang til markeder og internationalisering
3. at skabe et gunstigt erhvervsklima og fremme konkurrenceevnen
4. at fremme iværksætteri

Og den vil lægge særlig vægt på de vigtigste foranstaltninger:
1. lånegarantifaciliteten og egenkapitalfaciliteten for vækst.
2. Enterprise Europe-netværket
3. Erasmus for unge iværksættere

Evalueringen vil også fremhæve god praksis og give værdifulde oplysninger om de indhøstede erfaringer og det arbejde, der er gjort for at løse de problemer, der blev fremhævet i midtvejsevalueringen af Cosme, der blev offentliggjort i 2019.

	B. Bedre regulering

	Høringsstrategi 

	Formålet med høringen er at indsamle feedback om Cosme-programmets relevans, effektivitet, sammenhæng, virkningsfuldhed og EU-merværdi. 
De vigtigste interessenter, der skal høres, er de endelige modtagere af foranstaltningerne og personer og organisationer, der deltog i gennemførelsen (se målgruppe nedefor for nærmere oplysninger). 
Høringsværktøjerne og -processerne vil omfatte:
· denne indkaldelse af feedback, som er åben for offentligheden, og som primært henvender sig til de vigtigste interessenter i dette program
· en 12-ugers offentlig høring, der skal iværksættes i første halvdel af 2023 på alle EU's officielle sprog 
· målrettede høringer og interviews med interessenter i forbindelse med støtteundersøgelsen.
En sammenfattende rapport bliver offentliggjort på høringssiden 8 uger efter afslutningen af den offentlige høring. 
Resultaterne af indkaldelsen af feedback, den offentlige høring, de målrettede høringer og interviewsene vil blive afspejlet i den endelige udgave af evalueringsrapporten, som Kommissionen skal udarbejde ved evalueringens afslutning.  

	Hvorfor indkalder vi feedback? 

	Formålet med høringen er at give interessenterne mulighed for at give udtryk for deres synspunkter og erfaringer med de evaluerede Cosme-foranstaltninger og tilskynde dem til at bidrage til de dataindsamlingskanaler, der vil blive etableret under evalueringen, såsom den offentlige høring eller de interviews, der indgår i undersøgelsen.

	Målgruppe

	Alle er velkomne til at give reagere på denne indkaldelse af feedback og besvare den offentlige høring. 
De vigtigste interessenter, der er direkte involveret i Cosme-programmet, er de endelige støttemodtagere og de personer og organisationer, der deltog i gennemførelsen, herunder:
· Projektstøttemodtagere, der modtog støtte under programmet (SMV'er og udbydere af Cosme-samfinansierede tjenester for SMV'er (EEN, klynger osv.))
· Modtagere af støttetjenester, der medfinansieres af Cosme (f.eks. SMV'er og iværksætterkunder i Enterprise Europe Network) 
· Finansielle formidlere for Cosme-lånegarantifaciliteten og/eller egenkapitalfaciliteten for vækst 
· SMV'er, der er endelige modtagere af støtte under lånegarantifaciliteten og/eller egenkapitalfaciliteten for vækst 
· Afviste ansøgere
· Myndigheder i EU-lande, EØS-lande, der deltager i Cosme, og andre lande, der formelt er associeret med programmet 
· Interessenter såsom erhvervsorganisationer, sammenslutninger, klyngeorganisationer og NGO'er, hvor det er relevant (f.eks. for den sociale økonomi) 
· Støttemodtagere og finansielle formidlere for andre EU-finansieringsinstrumenter eller nationale finansielle instrumenter (herunder EFSI) 
· Private konsulenter og erhvervsstøtteorganisationer, der ydede bistand i forbindelse med ansøgninger
· SMV'er, der ikke har ansøgt om støtte 
· Personale i Forvaltningsorganet for SMV'er (EISMEA) og EU-embedsmænd (GD GROW og GD ECFIN), der var involveret i programmet i den periode, der er omfattet af evalueringsundersøgelsen.

	Dataindsamling og metode 

	Metoden til vurdering af den langsigtede virkning og bæredygtighed vil bygge på data indsamlet fra forskellige kilder.
Den evalueringen vil gøre brug af de kvalitative og kvantitative oplysninger, som støttemodtagerne og formidlerne rapporterer om finansielle tildelinger, udgifter, output- og resultatindikatorer og andre relevante oplysninger. Der vil blive gennemført en undersøgelse til støtte for analysen af de tilgængelige oplysninger og om nødvendigt indsamlet yderligere data fra andre kilder. 
Cosme-evalueringen vil blive gennemført sideløbende med den efterfølgende evaluering af iværksætter- og innovationsprogrammet (EIP) (2007-13) for at minimere den administrative byrde. 

Tilgængelige kilder:
Midtvejsevaluering og overvågningsrapporter om Cosme
SAFE (Survey on Access to Finance of Enterprises) 
Evaluering af SMV'ers resultater (årlige rapporter og politikundersøgelser, herunder Eurobarometer)

